Minister verkla oor Dubai-reis wat Guptas glo betaal | Maroela Media
Minister verkla oor Dubai-reis wat Guptas glo betaal
Die DA gaan Ayanda Dlodlo, minister van kommunikasie, by die parlement se gesamentlike komitee oor etiek en ledebelange verkla nadat dit aan die lig gekom het dat die Gupta-familie glo betaal het sodat sy na Dubai kon reis.
Volgens Phumzile van Damme, die DA se skaduminister van kommunikasie, het hulle die parlement se register vir ledebelange behoorlik bestudeer en gevind dat Dlodlo nie haar reis na Dubai in 2015 sowel as haar verblyf in die luukse Oberoi-hotel verklaar het nie. Dlodlo was toe adjunkminister van staatsdiens en administrasie.
Vytjie Mentor, voormalige ANC-LP, het vroeër vandeesweek beweer Dlodlo het glo ook in 2009 'n aanbod van 'n Franse kernkragmaatskappy aanvaar vir 'n eersteklasvlug om die Franse Ope-tennistoernooi te gaan kyk, vir 'n ruk in 'n luukse hotel oor te bly en glo ook op 'n inkopietog te gaan.
Volgens die DA is dié uitgawes nie in die register van ledebelange verklaar nie.
Dokumente dui glo aan haar verblyf in Dubai is gereël deur Sahara Computers [wat deur die Guptas besit word]. Die hele reis, wat die verblyf, spabehandelings, etes by haar kamer en 'n huurmotor insluit, is glo deur Fana Hlongwane, wat ook in die staatskapingverslag betrek word, betaal.
"In terme van die parlementêre gedragskode moet reise, die onkoste daarvan en spesifiek enige reise wat onderneem word waarin die lid nie as 'n verteenwoordiger van die publiek gaan nie, ook verklaar word," het Van Damme gesê.
"Die Gupta-e-posse wat onlangs aan die lig gekom het, toon net weereens die ongetwyfelde invloed wat die Guptas op talle ANC-verteenwoordigers het. Minister Dlodlo het bevestig dat Sahara Computers wel vir haar die reis gereël het en dat Hlongwane daarvoor betaal het. Dié bekentenis is dus die eerste amptelike verwesenliking van die skokkende strekking van die staatskaping."
Die DA meen die e-posse verskaf bewyse dat die ANC Suid-Afrika misbruik vir die gewin van 'n paar individue met politieke bande, ten koste van 55 miljoen burgers.
Die DA het gesê hulle sal voortgaan om enige moontlike bande wat Dlodlo met die Guptas het te ondersoek.